b'\n_START_ARTICLE_\nNiko Kav\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nKav\xc4\x8di\xc4\x8d se je po kon\xc4\x8dani trgovski akademiji v Ljubljani leta 1937 zaposlil v Kreditnem zavodu za trgovino in industrijo v Ljubljani in kasneje v Beogradu. Leta 1941 se je vklju\xc4\x8dil v NOB, od 1942 je delal v partizanski tehniki in bil med vodilnimi v varnostni slu\xc5\xbebi na Gorenjskem. Po vojni je bil direktor Komunalne banke Ljubljana (1955 - 1960), generalni direktor centrale Narodne banke v Ljubljani (1960 - 1963) in do 1965 Splo\xc5\xa1ne gospodarske banke SRS, nato namestnik generalnega direkorja Jugobanke v Beogradu, predsednik Zdru\xc5\xbeenja bank Slovenije (1967) in generalni direktor Kreditne banke in hranilnice Ljubljana (1969 - 1972). Kav\xc4\x8di\xc4\x8d je organiziral zdru\xc5\xbeitev bank v Sloveniji v okviru Ljubljanske banke; ta se je z raz\xc5\xa1iritvijo poslovanja po celi Jugoslaviji in tudi v tujini uveljavila v mednarodnem prostoru._NEWLINE_Kav\xc4\x8di\xc4\x8d je leta 2001 izdal ob\xc5\xa1irno avtobiografijo z naslovom Pot v osamosvojitev.'